На основу члана 37. Статута Града Ниша, ("Службени лист Града Ниша", број 88/2008)

 Скупштина Града Ниша на седници одржаној \_\_\_\_\_\_\_\_\_\_ 2016. године донела је

**Р Е Ш Е Њ Е**

 I **УСВАЈА СЕ** Финансијски извештај о пословању Предшколске установе „Пчелица“ Ниш за период 1.1.2015.-31.12.2015. године број 1190 од 24.02.2016. године, који је усвојио Управни одбор Установе Одлуком број 1312 од 29.02.2016. године.

 II Решење доставити Предшколској установи "Пчелица" Ниш, Управи за образовање и Управи за финансије, изворне приходе локалне самоуправе и јавне набавке.

Број:

У Нишу,

**СКУПШТИНА ГРАДА НИША**

Председник

 Мр Раде Рајковић

 **О б р а з л о ж е њ е**

Правни основ за доношење овог решења садржан је у члану 37. Статута Града Ниша, ("Службени лист Града Ниша", број 88/2008).

Управни одбор Предшколске установе "Пчелица" Ниш je Одлуком број 1312 oд 29.2.2016. године усвојио Финансијски извештај о пословању Предшколске установе „Пчелица“ Ниш за период 1.1.2015.-31.12.2015. године број 1190 од 24.02.2016. године.

Установа подноси извештај о раду и реализацији програма рада за радну годину, а финансијски извештај за буџетску, односно календарску годину.

У Установи се у складу са Законом о основама система образовања и васпитања и Законом о предшколском васпитању и образовању обавља делатност – васпитање и образовање деце предшколског узраста, организовање дневног боравка деце и исхране, неге, превентивне здравствене и социјалне заштите. У Установи се обављају и друге делатности у складу са Статутом Установе.

Установа је у 2015. години основну делатност обављала у 24 обданишта. Целодневним боравком је било обухваћено 5700 деце, а припремним предшколским програмом у полудневном трајању, било је обухваћено још 649 деце. У четири болничке групе било је обухваћено 60 деце.

Поред припреме оброка за децу смештену у обдаништима, припремали су се и оброци за децу смештену у приватним вртићима, продуженом боравку у основним школама и бесплатне ужине за ученике основних школа.

Предшколска установа „Пчелица“ је у 2015. години остварила укупне приходе у износу од 955.202.709,90 динара. Структуру укупних прихода чине приходи из буџета, други приходи, приходи меморандумских ставки за рефундацију расхода и примања од нефинансијске имовине.

Приходе из буџета чине приходи из буџета Града Ниша у износу од 564.219.024,03 динара и приходи из Републике 55.549.128,84 динара,што укупно износи 619.768.152,87 динара и ови приходи имају највеће учешће у укупним приходима са 64,89%.

Други приходи су приходи од корисника - родитеља, приходи од ужина и продуженог боравка, приходи од продаје карата за „Златну пчелицу“ и „Маскенбал“, приходи од тендерске документације и вандредни приходи и износе укупно 281.016.974,90 динара или 29,42% укупних прихода.Приходи корисника-родитеља износе 243.580.737,21 или 25,20%укупних прихода.

Приходи од рефундације породиљских боловања и боловања преко 30 дана износе 483.603,94 динара, што износи 0,05% укупних прихода.

Остали приходи од нефинансијске имовине, који обухватају приходе од продаја ужина, приходе од трећих лица-комерцијала и приходе од продаје у продајним објектима-кантинама износе 53.933.978,19 и чине 5,65% укупних прихода.

У реализацији својих програмских активности у 2015. години, Предшколска установа „Пчелица“ је остварила укупне расходе у износу од 950.373.236,35 динара. Структуру расхода чине расходи за запослене, расходи коришћења роба и услуга, остали расходи и издаци за нефинансијску имовину.

Највеће учешће у укупним расходима имају расходи за запослене у износу од 604.194.762,65 динара или 63,58% укупних расхода.

Расходи коришћења роба и услуга износе 259.596.990,30 динара или 27,32% укупних расхода.

Остали расходи и расходи за нефинансијску имовину износе 48.854.441,74 или 5,14% укупних расхода.

Предшколска установа „Пчелица“ је 2015. годину завршила суфицитом у износу од 4.829.473,55 динара, што представља разлику између прихода и примања са једне стране и расхода и издатака са друге стране, кориговане за промене које одступају од готовинског принципа књижења у буџетском систему.

 Финансијски извештај о пословању Установе садржи и табеларни приказ реализације финансијског плана за 2015. годину из буџета Града Ниша.

 У складу са Одлуком о буџету Града Ниша за 2015. годину Установа је Финансијским планом планирала из буџета Града Ниша средства у износу од 739.249.000 динара.Извршење буџета у 2015. години, на овој функцији, износило је 564.219.025 динара, односно 76%.

 Установа је у 2015. години планирала укупна средства (буџетска средства и средства из осталих извора) у укупном износу од 1.130.392.000 динара, а извршење износи 912.660.318 динара.Извршење ових средстава у 2015. години износи 81%.

 Имајући у виду да је Финансијски извештај о пословању за 2015. годину Предшколске установе "Пчелица" Ниш сачињен у складу са законом и прописима Града, предлаже се да Скупштина Града Ниша донесе решење као у диспозитиву.

 По овлашћењу-начелница

 Марина Костић